|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2025. március 5 - ei rendkívüli**

**ülésére**

|  |  |
| --- | --- |
| **Tárgy:** | Javaslat civil és egyházi szervezetek támogatására kiírandó pályázati felhívás elfogadására |

**Készítette:**

Czikora Petra

irodavezető-helyettes

**Törvényességi szempontból kifogást nem emelek:**

dr. Mészáros-Rajczi Andrea

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

Az államháztartáson kívülre nyújtott támogatások rendjéről szóló 15/2020. (IV. 17.) önkormányzati rendelet (a továbbiakban: Rendelet) határozza meg az erzsébetvárosi civil és egyházi szervezetek támogatására vonatkozó szabályokat.

A civil és egyházi szervezetek támogatásának célja társadalmi szerepvállalásuk segítése, növelése, az önkormányzattal való partneri kapcsolat előmozdítása és a civil szervezetek helyi közéletre gyakorolt hatásának támogatása többek között a kultúra, a közművelődés, a szociális és karitatív tevékenység, a természeti és épített környezet megóvása területeken.

A Rendelet 4. § (1) bekezdése értelmében az Önkormányzat a tárgyévi költségvetésében állapítja meg a támogatásra biztosított keretösszeget. A 2025. évi költségvetés *„7302 Erzsébetvárosi civil szervezetek kerete”* előirányzaton 30.000.000 Ft, a *„7302 Kerületi egyházak támogatása”* előirányzaton 10.000.000 Ft szerepel szerepel e célra.

A Rendelet 4. § (3) bekezdése alapján a pályázati felhívás feltételeinek meghatározásáról és a pályázatok elbírálásáról a Művelődési, Kulturális és Szociális Bizottság jogosult dönteni.

Fentiek alapján javasolom, hogy a Bizottság **a civil szervezetek programjainak és működésének támogatására, valamint egyházi szervezetek programjainak támogatására pályázatot** írjon ki az alábbiak szerint:

1. ***Civil szervezetek programjainak támogatása esetén*** a szervezetek között felosztható keret összege 20.000.000 Ft, az elnyerhető támogatás mértéke legfeljebb 1.500.000 Ft.

Az elbírálásnál a program közérdekűségét, a bevont személyek nagyságrendjét, célcsoportját, a pályázati program és a költségvetés megalapozottságát, kidolgozottságát, a korábbi támogatások cél szerinti megvalósulásának tapasztalatait vegye figyelembe a Bizottság.

Javasolom továbbá előnyként megfogalmazni azt, ha a megvalósítani kívánt program Erzsébetvárosban valósul meg, a program a kulturális szegénység felszámolását, vagy Erzsébetváros helyi értékeinek, sokszínűségének bemutatását célozza, vagy valamely hátrányban élő társadalmi csoport esélyteremtését segíti elő, továbbá a pályázó által bevont önrész nagyobb mértékű, mint a kötelezően előírt 10 %.

1. ***Civil szervezetek működésének támogatása esetén*** a felosztható keret összege 10.000.000 Ft, az elnyerhető támogatás felső határa: 500.000 Ft. Javaslom, hogy a civil szervezet a pályázatához nyújtsa be éves programtervét, melyet a döntés meghozatala során a Bizottság figyelembe vesz, a szervezet működésének eddigi időtartamával együtt. Az elszámolható költségeket a pályázati felhívás melléklete tartalmazza.
2. Egyházi szervezetek részére kiírandó pályázat a szervezetek ***kulturális, szociális és oktatási célú programjainak megvalósítását célozza.*** A pályázat elbírálása során javasolom, hogy a Bizottság vegye figyelembe a program közérdekűségét, a bevont személyek nagyságrendjét, célcsoportját, a pályázati program és a költségvetés megalapozottságát, kidolgozottságát, a korábbi támogatások cél szerinti megvalósulásának tapasztalatait. Az elnyerhető támogatás felső határát 1.500.000 Ft összegben javasolom meghatározni.

**A pályázatok elbírálásának módja:** A pályázatokat a Művelődési, Kulturális és Szociális Bizottsága bírálja el az általa létrehozott szakmai előkészítő bizottság előzetes véleménye alapján a benyújtási határidőt követő 45 napon belül. Alapítvány részére nyújtandó támogatás esetén a Bizottság javaslata alapján a Képviselő-testület dönt a támogatás odaítéléséről a soron következő ülésén.

Az előzetes bíralatot végző szakmai bizottság tagjainak az alábbi személyeket javaslom megválasztani:

* Szücs Balázs civil ügyekért felelős alpolgármester
* Heisler András az Erzsébetvárosi Zsidó Örökségéért Alapítvány kuratóriumának elnöke
* Gyuris Gabriella a Humánszolgáltató Iroda vezetője

*A pályázati felhívások és mellékleteik a határozati javaslat mellékleteit képezik*, amelyek tartalmazzák az államháztartásról szóló 2011. évi CXCV. törvény, valamint annak végrehajtási rendeletében meghatározott kötelező tartalmi elemeket.

Fentiekre tekintettel kérem a tisztelt Bizottságot az előterjesztés megtárgyalására és a határozati javaslat elfogadására.

**Határozati javaslat**

**I.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2025. (III.05.) határozata a 2025. évi civil és egyházi pályázatok kiírásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. az erzsébetvárosi civil szervezetek 2025. évi támogatása céljából pályázati felhívásokat tesz közzé
2. a civil szervezetek programjainak támogatására a határozat 2. melléklete szerinti tartalommal,
3. a civil szervezetek működési költségeinek támogatására a határozat 1. melléklete szerinti tartalommal.
4. az erzsébetvárosi egyházi szervezetek 2025. évi támogatása céljából pályázati felhívásokat tesz közzé a határozat 3. melléklete szerinti tartalommal.
5. a határozat 1-3. mellékletét képező pályázati felhívásokat és annak mellékleteit elfogadja.
6. a pályázati felhívások helyben szokásos módon történő közzétételéről a Humánszolgáltató Iroda gondoskodik.

**Felelős:** dr. Pleva Dániel bizottsági elnök

**Határidő**: 2025. március 6.

**II.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2025. (III.05.) határozata az erzsébetvárosi civil és egyházi pályázatokat véleményező szakmai bizottság létrehozásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. az erzsébetvárosi civil és egyházi szervezetek 2025. évi támogatása céljából kiírandó pályázati felhívásokra beérkezett pályázatok előzetes véleményezésére szakmai bizottságot hoz létre. A bizottság tagjainak az alábbi személyeket jelöli ki:

* Szücs Balázs civil ügyekért felelős alpolgármester
* Heisler András az Erzsébetvárosi Zsidó Örökségéért Alapítvány kuratóriumának elnöke
* Gyuris Gabriella a Humánszolgáltató Iroda vezetője

1. A szakmai bizottság feladata a beérkezett pályázatok véleményezése és a támogatási összegekre vonatkozó javaslat elkészítése a Bizottság részére.

**Felelős:** dr. Pleva Dániel bizottsági elnök

**Határidő**: 1. pont esetében 2025. március 5.

2. pont esetében 2025. május 9.

Budapest, 2025. február 26.

Szücs Balázs

alpolgármester

Határozati javaslat mellékletei:

1. melléklet: Pályázati felhívás civil szervezetek programjainak támogatására

2. melléklet: Pályázati felhívás civil szervezetek működési költségeinek támogatására

3. melléklet: Pályázati felhívás egyházi szervezetek programjainak támogatására